Gjermania njofton masa të reja anti-terroriste
Ministri i Brendshëm gjerman De Maiziere thotë se masat synojnë parandalimin e radikalizimit dhe ndëshkime më të forta për shtetas të huaj që kapen në aktivitet që kërcënon sigurinë publike
Gjermania vazhdon të ndeshet me rrezik të konsiderueshëm nga sulme terroriste, tha Ministri i Brendshëm gjerman, Thomas de Maiziere pas një serie bastisjesh dje ndaj banesave që dyshoheshin si celula për rekrutime të terroristëve në qytete të ndryshme gjermane. Ministri de Maziere njoftoi sot një numër masash kundër radikalizimit, por edhe për të forcuar ndëshkimet për shtetas të huaj të kapur në aktivitete që cënojnë sigurinë publike. Masat, tha zoti de Maziere, pasojnë një analizë të hollësishme të nevojave të strukturave shtetërore për sigurinë: Masat parashikojnë zgjerimin e kapaciteteve ekzistuese shtetërore si dhe krijimin e strukturave të reja për të parandaluar dhe diktuar rreziqet: Masa speciale do të merren edhe për betejën virtuale. Zoti de Maziere tha se Gjermania ka në plan të angazhojë hetues të “internetit të errët”, siç e quajti ai, informaticienë të specializuar për të diktuar tregti armësh apo komunikime mes terroristëve. Do të shtohen edhe qendrat e konsultimit për t’u dhënë mundësi refugjatëve të raportojnë aktivitete të dyshimta në gjuhën e tyre, në mënyrë që të diktohen në kohë problemet e radikalizimit tek individët. Por Gjermania po shtrëngon edhe masat ndëshkimore për të huajt në emër të sigurisë kombëtare: Njoftimi i ministrit të brendshëm gjerman bëhet një ditë pas bastisjeve në disa qytete lidhur me tre individë që dyshoheshin se kishin mbështetur Shtetin Islamik. Zyra e Prokurorit të Përgjithshëm Federal tha se bastisjet nuk rezultuan në arreste.